Karen Ellemann (V), 2008-05-30:
Så står vi her igen.
Til at starte med var jeg faktisk ikke helt sikker på, hvad det var, oppositionen ønskede ved nu at gentage den her forespørgsel, som vi jo allerede foretog i slutningen af januar.
punkt 2, asylansøgere skal kunne forsørge sig selv, det vil sige, at de skal have adgang til arbejdsmarkedet, punkt 3, børn og unge skal kunne uddanne sig, og det sidste, punkt 4, tvangshjemsendelser må kun ske efter aftale med hjemlandet og i overensstemmelse med internationale konventioner.
Børn og unge kan uddanne sig, og tvangshjemsendelser sker altså kun efter aftale med hjemlandet og selvfølgelig i overensstemmelse med internationale konventioner.
Sidst, vi havde den her debat, og det er jo altså kun 4 måneder siden, foreslog oppositionen, at afviste asylansøgere skulle have tilbudt en bolig uden for asylcentrene, 2 år efter at deres sag var blevet afvist.
Nu er det så kun efter 6 måneders ophold på asylcentrene - og tilsyneladende for alle asylansøgere.
I den her forespørgselsdebat taler vi om afviste asylansøgere, dvs. mennesker, som ikke er flygtninge, mennesker, der ikke er i risiko for forfølgelse, når de vender hjem, og altså derfor trygt kan vende hjem.
Det er mennesker, som holder fast i drømmen om en permanent fremtid i Danmark, og derfor mennesker, som nægter at rejse.
Det er vigtigt at huske på.
Men så længe hjemlandet ikke vil acceptere at modtage egne statsborgere, er vi i Venstre meget optaget af, at forholdene på asylcentrene er gode, og vi har ved flere lejligheder forbedret forholdene, som både statsministeren og integrationsministeren også netop har redegjort for.
Særlig har vi haft fokus på børnenes forhold, for der er ingen tvivl om, at det er børnene, som bliver stærkt påvirket af, at deres forældre stædigt holder fast i en urealistisk drøm.
Forældrene har nøglen til en stabil fremtid for hele familien i hjemlandet, men det er også forældrene, som har låst familien fast på drømmen om Danmark.
Børnene bliver gidsler på grund af forældrenes fastlåste holdning, og det er meget sørgeligt.
Det var da også på den baggrund, at regeringen med støtte fra Dansk Folkeparti endnu en gang valgte at forbedre forholdene for de afviste asylansøgere.
Hr. Morten Østergaard undrede sig før i sin ordførertale over, hvordan det kunne være, at det kun var 16 familier, der havde takket ja til tilbuddet.
Men det er jo netop et tilbud.
Der kan vel ikke være nogen, der har et ønske om at tvinge børnefamilierne ud fra centrene.
Det tilbud er vi i Venstre godt tilfredse med samtidig med de allerede eksisterende tilbud om uddannelse, som også er forbedret for denne gruppe.
Spørgsmålet om afviste asylansøgeres adgang til arbejdsmarkedet har også været diskuteret mange gange, og Venstres holdning er fortsat, at asylansøgere naturligvis ikke skal have en arbejdstilladelse.
Det vil fuldstændig underminere udlændingelovgivningen, da enhver så bare kan komme og søge asyl og dermed få adgang til arbejdsmarkedet.
Også i forhold til de afviste asylansøgere er det problematisk, da det vil sende et helt forkert signal: Hvis du bare nægter at rejse hjem, så kan du få lov til at arbejde i Danmark.
Afviste asylansøgere, som nægter at medvirke til udrejsen, skal naturligvis ikke belønnes.
Derimod har vi fokus på at gøre en seriøs indsats for at sikre dem et godt fundament for deres fremtid i hjemlandet,
og vi har da heldigvis få, men meget gode og stabile eksempler på, at nogle afviste asylansøgere har valgt at samarbejde om hjemrejsen og derfor har fået både faglig og økonomisk støtte til at blive veletablerede i hjemlandet.
Lad det være vejen frem.
Folketinget tager endvidere til efterretning, at regeringen har iværksat et internationalt udredningsarbejde med henblik på at kortlægge asylansøgeres vilkår i andre lande, og at dette udredningsarbejde vil indgå i kommende drøftelser med Folketingets partier om den danske asylpolitik.
Folketinget konstaterer, at der er bred politisk enighed om, at afviste asylansøgere principielt skal rejse hjem, og at der ikke er noget land, hvortil afviste asylansøgere ikke frivilligt kan rejse.
Folketinget konstaterer desuden, at afviste asylansøgere har fået deres sag efterprøvet ved alle instanser i Danmark og derfor skal rejse hjem hurtigst muligt, eventuelt tvangsudsendes ved politiets foranstaltning.
Folketinget har noteret sig, at regeringen arbejder på at indgå hjemsendelsesaftaler med flygtningeproducerende lande, og opfordrer regeringen til at intensivere arbejdet.«